**ΕΝΟΤΗΤΑ ΤΕΤΑΡΤΗ**

**ΦΩΝΟΛΟΓΙΑ**

**(Ι. Πρωτο-ελληνικά χαρακτηριστικά, ΙΙ. Σύστημα της Αττικής)**

1. **Εισαγωγή**

* Η ΑΕ είναι Ινδο-ευρωπαϊκή (ΙΕ) γλώσσα, με κάποιες ιδιαιτερότητες (μεγάλος αριθμός μη-ΙΕ λέξεων, χωρίς αδελφές γλώσσες στην οικογένεια)
* Έχουν επισημανθεί συγκεκριμένα χαρακτηριστικά της ΑΕ που την διαφοροποιούν μέσα στην ευρύτερη ΙΕ οικογένεια, αυτά δηλαδή που την καθιστούν ιδιαίτερη γλώσσα (δεν τα μοιράζεται όλα αυτά μαζί με καμία άλλη γλώσσα). Αυτά απαντούν σε όλες τις Αρχαιοελληνικές διαλέκτους (με πιθανές εξαιρέσεις στην Μυκηναϊκή).
* Τα χαρακτηριστικά αυτά παρατηρούνται κυρίως στον τομέα της Φωνολογίας και δευτερευόντως της Μορφολογίας. Αυτό δεν είναι τυχαίο: Αυτοί είναι οι τομείς που αναπτύχθηκαν ιδιαίτερα στα πλαίσια της ΙΕ γλωσσολογίας τον 19ο αι. (και για συγκεκριμένους λόγους: επιτρέπουν πολύ περισσότερο από την Σύνταξη την επισήμανση συστηματικών αντιστοιχιών).
* Το κρίσιμο ζήτημα : συστηματικές αντιστοιχίες. Δεν αρκεί βέβαια ένας φθόγγος της ΑΕ να συμπίπτει με αυτόν της ΙΕ μόνο σε κάποια περιβάλλοντα, αλλά σε όλα (εκτός κι αν οι εξαιρέσεις μπορούν να εξηγηθούν κι αυτές με συστηματικό τρόπο).

1. **Τα Πρωτοελληνικά φωνολογικά χαρακτηριστικά**

Α) Το αρχικό ΙΕ \*y μετατράπηκε στη δασεία [h] π.χ. ος, πβ. Σανσκρ. yas. Στη μέση της λέξης σιγήθηκε: τρεις < τρεες (στους νόμους της Γόρτυνας) < \*τρεyες, πβ. Σανσκρ. trayas. Σε άλλες περιπτώσεις, έχουμε y> dz > zd, όπως στη λέξη «ζυγόν» [zdygon], πβ. Λατ. Iugum, Χεττ. Yukan, Γοτθ. yuk.

Β) Αηχοποίηση των ηχηρών δασέων της ΙΕ [bh, dh, gh, gwh]: π.χ. φέρω [phero], Σανσκρ. bharami, \*bhrater > φράτηρ [phrater], Σανκσρ. Bhrata.

Γ) Αρχικό \*s- πριν από φωνήεν και –s- μεταξύ φωνηέντων μετατράπηκαν αρχικά σε [h], και ο δασύς φθόγγος σιγήθηκε στις περισσότερες περιπτώσεις, π.χ. επτά [hepta], Λατ. Septem, γένους < γενεhος < \*γενεσος, Σανσκρ. janasas. Πολλές περιπτώσεις –σ- μεταξύ φωνηέντων διατηρήθηκαν ή επαναφέρθηκαν κατ’αναλογία με τις περιπτώσεις όπου το /s/ απαντά μετά από σύμφωνο: εποίησε ~ έβλαψε / έβλαπσε.

Δ) Σιγήθηκαν όλα τα ληκτικά σύμφωνα, με εξαίρεση τα [n,r,s]: π.χ. τι, Λατ. Quid, Σανσκρ. cit [σημαντική ιδιαιτερότητα].

Ε) Στην αρχή των λέξεων, παρουσιάζονται απότοκοι των παλιών λαρυγγικών φθόγγων της ΙΕ, όταν αυτοί ακολουθούνταν από συγκεκριμένα σύμφωνα (μόνο η Αρμενική εμφανίζει κάτι ανάλογο): π.χ. ερυθρός (το /ε/ είναι ο απότοκος), πβ. Λατ. Ruber, Σανσκρ. rudhira-.

ΣΤ) Νόμος της τρισυλλαβίας: ο ελεύθερος τόνος της ΙΕ περιορίστηκε μόνο στις 3 τελευταίες συλλαβές.

Ζ) Η ΙΕ διέθετε 4 φθόγγους, τα λεγόμενα φωνηεντικά ένρινα και υγρά [n,m, l,r]. Αυτοί είχαν συγκεκριμένη αντιπροσώπευση στην ΑΕ, η οποία όμως καθοριζόταν ανά διάλεκτο.

Η) Το ληκτικό –m > -n: \*yugom > ζυγόν.

* Δεν σημαίνει βέβαια ότι αυτές είναι οι μόνες διαφορές της ΑΕ σε σχέση με την ΙΕ. Υπάρχουν και πολλές άλλες καινοτομίες, που αφορούν κυρίως το μορφολογικό επίπεδο.

1. **Πηγές πληροφοριών για την Φωνολογία της ΑΕ**

* Για την ΑΕ, δεν μπορούμε βέβαια να έχουμε σίγουρα φωνολογικά δεδομένα, μια και δεν έχουμε προφορικό λόγο της εποχής. Υπάρχουν επομένως άλλου είδους πηγές.

α) Μαρτυρίες αρχαίων γραμματικών (της αλεξανδρινής εποχής). Υπάρχουν περιγραφές και σχόλια που μπορούν να μας βοηθήσουν.

β) Βασική μαρτυρία: το αλφάβητο και οι αλλαγές του μέσα στον χρόνο. Αναφέραμε ότι είναι συμβατική η σχέση ανάμεσα στα γραφήματα και τα φωνήματα, ωστόσο σε τόσο πρώιμα στάδια αλφαβητικής γραφής είναι πολύ πιο κοντινή η φωνητική «ορθογραφία» από την ιστορική.

* Είναι χαρακτηριστικό ότι ο όρος «ορθογραφία» αναφέρεται για πρώτη φορά τον 2ο αι. μ.Χ, αφού νωρίτερα η γραφή ακολουθούσε πιο πιστά τον προφορικό λόγο και στις εξελίξεις του.
* Π.χ. το γεγονός ότι από τον 4ο αι. π.Χ. και το Αττικό αλφάβητο, ακολουθώντας το Ιωνικό, έπαψε να δηλώνει την δασεία με το Η που άρχισε να δηλώνει το /ε:/, δείχνει ότι είναι πάρα πολύ πιθανό να σιγήθηκε αυτός ο φθόγγος (η δασύτητα δηλαδή), γι’αυτό και η αλλαγή στο αλφάβητο.

γ) Σημαντική μαρτυρία επίσης: η απόδοση των ελληνικών λέξεων ως δάνειων σε άλλες γλώσσες, ειδικά στη Λατινική (για την οποία γνωρίζουμε αρκετά πράγματα).

- Για παράδειγμα, η απόδοση των κλειστών δασέων: το «Φίλιππος» αρχικά με /p/ και μετά (από το 150 π.Χ. περίπου) με /ph/, για να έχουμε το <Philippus>. Προφανώς η Λατινική δεν διέθετε αυτούς τους φθόγγους, γι’αυτό και αρχικά αποδόθηκαν με τους απλούς κλειστούς, και ύστερα σε μία απόπειρα απομίμησης της ελληνικής προφοράς, με το σύμπλεγμα. Είναι ενδεικτικό ότι το <φ> δεν αποδόθηκε με το <f> της Λατινικής που προφερόταν όπως ο τριβόμενος, αντίστοιχος φθόγγος της Νέας Ελληνικής (/f/). Επομένως, όλα συνηγορούν ότι το <φ> της ΑΕ δεν ήταν τριβόμενο, αλλά κλειστό (από εκεί προέρχεται και η αρχική γραφή) και δασύ (από εκεί προέρχεται η δεύτερη, πιο ακριβής απόπειρα απόδοσης του φθόγγου, με έναν συνδυασμό που δημιουργήθηκε ειδικά γι’αυτόν τον σκοπό).

* Απόδοση άλλων λέξεων: «Ελένη» ως HELENA, και στα ελληνιστικά χρόνια ως ELENI, που μας δείχνει και την μεταβολή στην προφορά.

δ) Τα «ορθογραφικά λάθη» μας δείχνουν περισσότερο τις εξελίξεις της προφοράς, π.χ. μονοφθογγισμό διφθόγγων, την απώλεια της μακρότητας ως διακριτικού χαρακτηριστικού κλπ. Πβ. και τα σημερινά λάθη, φανερώνουν τις ομοιότητες στην προφορά: λ.χ. «διοικείτε» / «διοικείται».

ε) Σύγκριση με άλλες συγγενικές ΙΕ γλώσσες για αντιστοιχίες συμφώνων κλπ. Περιορισμένης χρησιμότητας, δεδομένου ότι και για πολλές από τις άλλες γλώσσες τα στοιχεία δεν είναι επαρκή.

στ) Η μελέτη φωνολογικών διαδικασιών της ΑΕ, όπως η έκθλιψη, η συναίρεση, ανομοίωση όμοιων συμφώνων κλπ. (Θα επανέλθουμε πιο κάτω).

ζ) Το μέτρο στα έμμετρα κείμενα, μπορεί να μας βοηθήσει σημαντικά για την προφορά, π.χ. το ότι σε θέσεις που περιμένουμε μακρά φωνήεντα εμφανίζονται δίφθογγοι μαρτυρεί ότι οι δίφθογγοι είχαν μήκος παρόμοιο με τα μακρά φωνήεντα.

η) Προφορά της Νέας Ελληνικής και των διαλέκτων. Μικρής χρησιμότητας, δεδομένων των πολλών αλλαγών που έγιναν στην φωνολογία της ΑΕ ήδη από την ελληνιστική εποχή.

1. **Το φωνολογικό σύστημα της Αττικής διαλέκτου**
   1. **Τα σύμφωνα**

* Η Αττική διάλεκτος διέθετε κλειστά, έρρινα [ν,μ], υγρά [λ,ρ], τον προστριβόμενο φθόγγο /dz/, το συριστικό /s/ καθώς και τον δασύ φθόγγο /h/.
* Τα κλειστά αποτελούνταν από 3 σειρές: Άηχα /p,t,k/, ηχηρά /b,d,g/, άηχα δασέα /ph, th, kh/. Οι δύο τελευταίες σειρές έχουν μετατραπεί σε τριβόμενα στη ΝΕ, ωστόσο στην Αρχαία ίδια γράμματα απεικόνιζαν φθόγγους που είχαν διαφορετική προφορά
* Το /s/ είχε βέβαια ως αλλόφωνο το /z/ σε περιβάλλοντα πριν από φωνήεν (ενδεχομένως και άλλα). Τα αλλόφωνα ήταν σε συμπληρωματική κατανομή, όπου εμφανιζόταν το ένα αποκλειόταν το άλλο. Συνέπεσε το ηχηρό με την προφορά που αντιστοιχούσε στο γράμμα <ζ>, αρχικά /zd/ και μετά /z/, που άλλαξε προς το τέλος της κλασικής εποχής: [Ε]ΙΡΓΑΖΜΕΝΟΝ , πρώιμο παράδειγμα της σύμπτωσης της προφοράς (342/1 π.Χ.).
* Η δασεία σιγήθηκε νωρίς σε κάποιες διαλέκτους, και πλήρως στην ελληνιστική περίοδο.
* Τα σύμφωνα [p,t,k,s,m,n,l,r] μπορούσαν να παρουσιαστούν και ως διπλά (στην προφορά, όχι μόνο στην γραφή), όπως σε κάποιες ΝΕ διαλέκτους (Ρόδος, Κύπρος). Ιδιαιτερότητα της Αττικής: το διπλό /tt/ αντί του /ss/ και το διπλό /rr/ αντί του /rs/.
  1. **Τα φωνήεντα της Αττικής διαλέκτου**
* Η Αττική διάλεκτος είχε ένα εξαιρετικά πολύπλοκο και ασύμμετρο φωνηεντικό σύστημα, που αποτελούνταν από 5 βραχέα και 7 μακρά, συνολικά 12 φωνήεντα (Προς σύγκριση: η ΝΕ έχει μόνο 5 φωνήεντα).
* Προφορά του <η> ως /e/: Μας το δείχνουν η αρχαία γραφή με Ε, η απόδοση στα Λατινικά με e, μεταξύ άλλων ενδείξεων.
* Τα /u/ και /u:/ μετατράπηκαν σε πιο πρόσθια /y/ και /y:/ από τον τέταρτο αιώνα περίπου.
* Τα /e:/ και /ο:/ αντιστοιχούν στα γραφήματα ΕΙ και ΟΥ αντίστοιχα (στο νεότερο αλφάβητο) και συχνά αποκαλούνται «νόθες δίφθογγοι», αφού οι γραφηματικές αυτές δίφθογγοι ήταν στην ουσία μακρά φωνήεντα. Πρόκειται για διαλεκτικό χαρακτηριστικό της Αττικής, αφού σε άλλες διαλέκτους αυτά τα φωνήεντα συνέπεσαν με τα άλλα μακρά, π.χ. δωρικό ημί < \*esmi αλλά αττικό «ειμί». Αποτελούν το αποτέλεσμα φωνολογικών διαδικασιών, όπως η αναπληρωματική έκταση και η συναίρεση.
  1. **Οι δίφθογγοι της Αττικής διαλέκτου**
* Η Αττική διάλεκτος διέθετε και ένα εκτεταμένο σύστημα διφθόγγων, τόσο βραχείες όσο και μακρές.
* Βασικό χαρακτηριστικό: ο βαθμιαίος περιορισμός τους.
* Βραχείες: ήδη στην κλασική εποχή οι δίφθογγοι /ei, ou, ui/ είχαν εν πολλοίς μονοφθογγιστεί. Η /ui/ → /y:/ σε λέξεις όπως «υιός».
* Μακρές: οι μεταβολές τους σε βραχείες και ο μονοφθογγισμός τους ανάγονται κυρίως στους ελληνιστικούς χρόνους.